**RAPORT PRIVIND SITUAŢIA HIDROMETEOROLOGICĂ ŞI A CALITAŢII MEDIULUI**

**în intervalul 19.09.2017, ora 08.00 – 20.09.2017, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 20.09.2017, ora 07.00**

**RÂURI**

**Debitele au fost în general staţionare**.

Debitele se situează în general la valori cuprinse între 30-90% din mediile multianuale lunare și mai mici (sub 30% din normalele lunare) pe cursul superior și mijlociu al Siretului, pe afluenții Bârladului și Prutului și pe unele râuri din bazinele Mureșului, Oltului și Argeşului.

Nivelurile pe râuri la staţiile hidrometrice se situează sub **COTELE DE ATENŢIE.**

**Debitele vor fi în general în creştere,** exceptând râurile din Dobrogea unde vor fi relativ staţionare.

Sunt posibile scurgeri pe versanţi, torenţi, pâraie şi creşteri rapide de niveluri şi debite, cu efect de inundaţii locale pe unele râuri mici din zonele de deal şi munte, din cauza precipitaţiilor, însemnate cantitativ, prognozate.

Nivelurile pe râuri la staţiile hidrometrice se vor situa sub **COTELE DE ATENŢIE.**

**DUNĂRE**

**Debitul la intrarea în ţară (secţiunea Baziaş) în intervalul 19 – 20.09.2017 a fost în creştere, având valoarea de 3600 m3/s**, situându-se sub media multianuală a lunii septembrie (3800 m3/s).

În aval de Porţile de Fier debitele au fost în creştere la Gruia şi pe sectorul Zimnicea – Olteniţa şi în scădere pe sectoarele Calafat – Tr. Măgurele şi Călăraşi – Tulcea.

**Debitul la intrarea în ţară (secţiunea Baziaş) va fi în creştere (3700 m3/s).**

În aval de Porţile de Fier debitele vor fi în creştere pe sectoarele Gruia – Calafat şi Giurgiu – Călăraşi şi în scădere pe sectorul Bechet – Zimnicea şi Cernavodă – Tulcea.

**2.** **Situaţia meteorologică în intervalul 19.09.2017, ora 09.00 – 20.09.2017, ora 06.00**

**ÎN ŢARĂ**

**A.N.M.** a emis în data de 19.09.17 o **INFORMARE Meteorologică,** valabilă în intervalul 19.09.2017, ora 17.00 – 21.09.2017, ora 23.00, **instabilitate atmosferică și intensificări ale vântului**, conform căreia:

La munte, în Maramureș, nordul Moldovei și al Transilvaniei, local în Oltenia, Muntenia și Banat în seara zilei de marți (19 septembrie) și în noaptea de marți spre miercuri (19/20 septembrie) vor fi perioade în care vremea va fi instabilă. Vor fi averse torențiale, descărcări electrice și pe arii restrânse grindină.

Începând de miercuri după-amiază (20 septembrie), fenomene specifice instabilității atmosferice se vor semnala în cea mai mare parte a țării.

În intervale scurte de timp sau prin cumulare se vor înregistra cantităţi de apă ce vor depăşi local 20 l/mp și izolat 40 l/mp.

În majoritatea regiunilor vor fi intensificări temporare ale vântului, ce vor lua și aspect de vijelie, cu viteze la rafală ce vor depăși 50...60 km/h.

***Notă:******În funcţie de evoluţia şi intensitatea fenomenelor meteorologice, Administraţia Naţională de Meteorologie va actualiza prezentul mesaj****.*

Această informare meteorologică a fost transmisă de Centrul Operativ pentru Situaţii de Urgenţă al Ministerului Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situații al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătății, Ministerul Economiei, Ministerul Agriculturii și Dezvoltării Rurale, Comisia Națională pentru Controlul Activităților Nucleare, Serviciul de Protecție și Pază, Serviciul de Telecomunicații Speciale, S.C. Hidroelectrica S.A., Agenția Naţională de Îmbunătăţiri Funciare și către următoarele Comite Judeţene pentru Situaţii de Urgenţă:

**-** *Alba, Arad, Argeş, Bacău, Bihor, Bistriţa-Năsăud, Botoşani, Braşov, Brăila, Buzău, Caraş-Severin, Călaraşi, Cluj, Constanţa, Covasna, Dâmboviţa, Dolj, Galaţi, Giurgiu, Gorj, Harghita, Hunedoara, Ialomiţa, Iaşi, Ilfov, Maramureş, Mehedinţi, Mureş, Neamţ, Olt, Prahova, Sălaj, Satu Mare, Sibiu, Suceava, Teleorman, Timiş, Tulcea, Vaslui, Vâlcea, Vrancea Şi Municipiul Bucureşti (42 de prefecturi).*

**Vremea a fost în general instabilă** și ușor mai caldă decât în mod obișnuit pentru această dată, exceptând nordul țării, unde a devenit răcoroasă. Înnorările au fost temporar accentuate în regiunile nordice și centrale, dar și în zonele de deal și de munte din rest, unde pe arii extinse au fost averse și descărcări electrice, iar izolat în județele Argeș, Dâmbovița, Prahova și Buzău s-a semnalat grindină. În restul teritoriului cerul a fost variabil, cu unele înnorări și trecător a plouat slab, pe arii restrânse. Cantitățile de apă au depășit pe spații mici 20 l/mp în dealurile Munteniei, până la 35 l/mp la Fieni, jud. Dâmbovița. Vântul a avut intensificări în zona montană, iar local în timpul zilei și în sudul, sud-vestul și centrul teritoriului, unde la rafală s-au depășit 50...60 km/h. Temperaturile maxime au fost cuprinse între 15 grade la Voineasa și 31 de grade la Zimnicea și Turnu Măgurele. La ora 06.00 temperatura aerului avea valori cuprinse între 6 grade la Toplița și 22 de grade la Gura Portiței, Mangalia, Sfântu Gheorghe Deltă  și Sulina.

**Observație:** *începând de ieri de la ora 06.00 au fost în vigoare 29 de mesaje privind fenomene meteorologice periculoase imediate asociate instabilității atmosferice, din care o avertizare cod portocaliu emisă de SRPV Cluj și 28 atenționări cod galben, 8 emise de CNPM pentru Muntenia, câte 6 emise de SRPV Craiova și respectiv SRPV Sibiu, 4 emise de SRPV Timișoara, 3 emise de SRPV Cluj și 1 de SRPV Bacău.*

**LA BUCUREŞTI**

**Deși temperatura aerului a continuat să scadă,** vremea s-a menținut mai caldă decât în mod obișnuit pentru această dată, cu o maximă de 27 de grade la Afumați și Băneasa și 29 de grade la Filaret. Cerul a fost variabil, cu înnorări trecătoare, iar vântul a suflat slab și moderat, cu intensificări în prima parte a intervalului. La ora 06.00 se înregistrau 20 de grade la toate stațiile meteo.

.**3. Prognoza meteorologică în intervalul 20.09.2017, ora 09.00 – 21.09.2017, ora 09.00**

**ÎN ŢARĂ**

**Vremea va fi în general instabilă,** cu înnorări accentuate. Îndeosebi după-amiaza și noaptea vor fi averse torențiale, descărcări electrice și, pe arii restrânse, grindină. Temporar vântul va avea intensificări ce vor lua și aspect de vijelie, cu viteze la rafală ce vor depăși 50...60 km/h. Cantitățile de apă vor depăşi local 20 l/mp și izolat 40 l/mp. În estul și sud-estul ţării, cerul va fi variabil, iar fenomenele asociate instabilității atmosferice se vor semnala mai ales noaptea, pe spații mici. Temperaturile maxime, în scădere față de cele din ziua precedentă în special în vestul și nord-vestul teritoriului, se vor încadra între 19...20 de grade în Dealurile de Vest și 30...31 de grade în Bărăgan și Podișul Dobrogei. Minimele termice vor fi cuprinse, în general, între 10 și 18 grade.

**LA BUCUREŞTI**

**Vremea va deveni în general instabilă**. Cerul va avea înnorări temporar accentuate cu precădere spre seară și noaptea, când vor fi averse, descărcări electrice și intensificări de scurtă durată ale vântului. Temperatura maximă va fi de 26...27 de grade, iar cea minimă se va situa în jurul valorii de 16 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în data de 18.09.2017, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană, cu valoarea limită zilnică de 50 µg/mc.

**GNM CJ Constanţa** a revenit cu informaţii suplimentare referitoare la **incendiul din data de 17.09.2017, orele 14.00, de la un depozit de artificii, în zona loc. Agigea, pe DN39, jud Constanţa**. A intervenit ISU Dobrogea pentru stingerea incendiului. Din vauza fumului dens, pe timpul incendiului a fost perturbat traficul auto pe podul de la Agigea. Inspectorii ISU au constatat că depozitul nu avea autorizaţie de funcţionare şi astfel au fost confiscate 250 de kg de produse pirotehnice ilegale.

**2. În domeniul solului şi vegetaţiei**

**ABA Olt** informează despre **aprobarea prelungirii, cu 90 de zile, a stării de necesitate din localitatea Alunu, jud Vâlcea, instituită în data de 14.06.2017**, pentru continuarea lucrărilor nefinalizate de intubare a râului Olteţ, punct Gropile, în vederea protecţiei împotriva efectelor alunecării de teren produsă pe amplasamentul haldei de steril care aparţine CET Govora SA, favorizată de fenomenele meteorologice din perioada 10-11.05.2017.

**Garda Forestieră Râmnicu Vâlcea** informează despre **producerea unui incendiu de litieră, în data de 18.09.2017, ora 18.00, pe raza DS Olt, OS Caracal, loc. Osica de Jos, UP Cezieni, jud. Olt, care a afectat o suprafaţă de 5,5 ha de litieră de foioase, vârsta arboretului de 45 de ani, zona geografică de câmpie, care a fost stins în data de 18.09.2017, ora 21.30**, de o echipă formată din 4 persoane silvice, 4 pompieri militari şi 7 cetăţeni cu mijloace specifice, palete de rachită şi o autospecială. Cauza incendiului este propagarea din terenurile agricole limitrofe.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 18.09.2017 - 19.09.2017 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE